CELEX: 52013DC0396
Language: mt
Date: 2013-05-29 00:00:00
Title: Rakkomandazzjoni għal RAKKOMANDAZZJONI TAL-KUNSILL bil-għan li tintemm is-sitwazzjoni ta' defiċit eċċessiv tal-gvern fis-Slovenja

|
			
		
		
		52013DC0396
		
			Rakkomandazzjoni għal RAKKOMANDAZZJONI TAL-KUNSILL bil-għan li tintemm is-sitwazzjoni ta' defiċit eċċessiv tal-gvern fis-Slovenja /* COM/2013/0396 final - 2013/ () */
			
				
		
		
			
			   	Rakkomandazzjoni għal
RAKKOMANDAZZJONI TAL-KUNSILL
bil-għan li tintemm is-sitwazzjoni ta'
defiċit eċċessiv tal-gvern fis-Slovenja
IL-KUNSILL TAL-UNJONI EWROPEA,
Wara li kkunsidra
t-Trattat dwar il-Funzjonament tal-Unjoni Ewropea, u b'mod partikolari l-Artikolu 126(7)
tiegħu,
Wara li kkunsidra
r-rakkomandazzjoni mingħand il-Kummissjoni Ewropea,
Billi:
(1)       Skont l-Artikolu 126
tat-Trattat dwar il-Funzjonament tal-Unjoni Ewropea (TFEU), l-Istati Membri
għandhom jevitaw defiċits eċċessivi tal-gvern.
(2)       Il-Patt ta' Stabbiltà u
Tkabbir huwa bbażat fuq l-għan ta' finanzi sodi tal-gvern bħala
mezz biex jissaħħu l-kundizzjonijiet għall-istabbiltà
tal-prezzijiet u għal tkabbir sostenibbli b'saħħtu li jwassal
għall-ħolqien tal-impjiegi.
(3)       Fit-2 ta' Diċembru 2009
il-Kunsill iddeċieda, skont l-Artikolu 126(6) tat-TFUE, li
fis-Slovenja kien jeżisti defiċit eċċessiv u
ħareġ rakkomandazzjonijiet[1]
biex jiġi kkoreġut id-defiċit eċċessiv sa mhux aktar
tard mill-2013, skont l-Artikolu 126(7) tat-TFUE u l-Artikolu 3 tar-Regolament
tal-Kunsill (KE) Nru 1467/97 tas-7 ta' Lulju 1997 dwar li
titħaffef u li tiġi ċċarata l-implimentazzjoni
tal-proċedura ta' defiċit eċċessiv[2]. Sabiex iġibu
d-defiċit tal-amministrazzjoni pubblika taħt it-3% tal-PDG b'mod
kredibbli u sostenibbli, l-awtoritajiet Sloveni kienu rakkomandati li
jimplimentaw il-miżuri ta' konsolidazzjoni fiskali fl-2010 kif ippjanat,
jiżguraw aġġustament baġitarju strutturali annwali medju
ta' ¾% tal-PDG matul il-perjodu 2010-2013, u jispeċifikaw il-miżuri
li huma neċessarji biex tinkiseb il-korrezzjoni tad-defiċit
eċċessiv sal-2013 jekk jippermettu l-kundizzjonijiet
ċikliċi u jaċċelleraw it-tnaqqis tad-defiċit jekk
il-kundizzjonijiet ekonomiċi jew baġitarji jirriżultaw
aħjar milli mistenni f'dak iż-żmien.
(4)       Fil-15 ta' Ġunju
2010, il-Kummissjoni kkonkludiet abbażi tat-Tbassir tar-Rebbiegħa
tal-2010 tas-servizzi tal-Kummissjoni, li s-Slovenja kienet ħadet azzjoni
effettiva f'konformità mar-rakkomandazzjoni tal-Kunsill
tat-2 ta' Diċembru 2009 biex iġġib id-defiċit
tal-gvern taħt il-valur ta' referenza ta' 3% tal-PDG u qieset li,
għaldaqstant, ma kien meħtieġ l-ebda pass addizzjonali
fil-proċedura ta' defiċit eċċessiv. 
(5)       Skont l-Artikolu 3(5)
tar-Regolament (KE) Nru 1467/97, il-Kunsill jista' jiddeċiedi, fuq
rakkomandazzjoni mill-Kummissjoni, li jadotta rakkomandazzjoni riveduta skont
l-Artikolu 126(7) tat-TFUE, jekk tkun ittieħdet azzjoni effettiva u jekk
avvenimenti ekonomiċi negattivi mhux mistennija li kellhom konsegwenzi
żvantaggużi kbar għall-finanzi tal-gvern iseħħu wara
l-adozzjoni ta' dik ir-Rakkomandazzjoni. L-avvenimenti ekonomiċi negattivi
mhux mistennija b'effetti baġitarji żvantaġġużi kbar
se jitqiesu fuq l-isfond tat-tbassir ekonomiku li fuqu hija bbażata
r-rakkomandazzjoni tal-Kunsill.
(6)       Skont l-Artikolu 126(7)
tat-TFUE u l-Artikolu 3 tar-Regolament tal-Kunsill (KE) Nru 1467/97,
il-Kunsill meħtieġ jagħmel rakkomandazzjonijiet lill-Istat
Membru kkonċernat bil-ħsieb li tintemm is-sitwazzjoni ta'
defiċit eċċessiv fi żmien determinat. Ir-rakkomandazzjoni
għandha tistabbilixxi żmien massimu ta' sitt xhur sabiex
tittieħed azzjoni effettiva mill-Istat Membru kkonċernat biex
jikkoreġi d-defiċit eċċessiv. Minbarra dan,
f'rakkomandazzjoni biex jiġi kkoreġut defiċit eċċessiv,
il-Kunsill għandu jitlob għall-ilħuq ta' miri baġitarji
annwali li, abbażi tat-tbassir li fuqu tissejjes ir-rakkomandazzjoni,
ikunu konsistenti ma' titjib minimu annwali fil-bilanċ strutturali,
jiġifieri l-bilanċ aġġustat ċiklikament minbarra
miżuri ta' darba u miżuri temporanji oħrajn, ta' mill-inqas 0,5%
tal-PDG bħala valur ta' referenza.
(7)       Fuq il-bażi
tal-eżami fil-fond tal-Kummissjoni tal-2013 dwar is-Slovenja l-Kummissjoni
jidhrilha li s-Slovenja qed tesperjenza żbilanċi makroekonomiċi
eċċessivi. Titjib sostenibbli fir-riżultati fiskali, makroekonomiċi
u fis-suq tax-xogħol jitlob progress simultanju fit-tnaqqis
tal-iżbilanċi makroekonomiċi u l-korrezzjoni tad-defiċit
eċċessiv.
(8)       It-Tbassir tal-Ħarifa
2009 tas-servizzi tal-Kummissjoni, li kien jifforma l-bażi
tar-rakkomandazzjoni tal-Kunsill skont l-Artikolu 126(7) TFUE
tat-2 ta' Diċembru 2009, ipprojetta li l-ekonomija tas-Slovenja
kienet se tespandi b'1,3% fl-2010 u bi 2,0% fl-2011. Is-snin 2012 u 2013 kienu
lil hinn mill-orizzont ta' dak it-tbassir, iżda taħt l-ipoteżi
tal-għeluq gradwali tad-distakk negattiv kbir fil-produzzjoni sal-2015,
kien mistenni, għall-2012 u l-2013, tkabbir ogħla minn dak tal-2011.
Filwaqt li t-tkabbir tal-PDG fl-2010 kien kważi daqs dak mistenni
fit-Tbassir tal-Ħarifa 2009 tas-servizzi tal-Kummissjoni, fl-2011 huwa
kien taħt il-livell projettat ta' 2,0%. L-ekonomija Slovena
reġgħet daħlet f'riċessjoni fl-2012. It-Tbassir
tar-Rebbiegħa 2013[3]
aġġornat tas-servizzi tal-Kummissjoni jimplika xenarju ħafna
aktar negattiv minn dak previst fiż-żmien tar-rakkomandazzjoni tal-Kunsill
ukoll għall-2013. Kumplessivament, it-tkabbir tal-PDG rriżulta li
huwa notevolment aktar baxx milli pprojettat fit-Tbassir tal-Ħarifa 2009
tas-servizzi tal-Kummissjoni. Dan qed ikollu effetti negattivi kemm mil-lat tad-dħul
kif ukoll minn dak tal-infiq meta mqabbel ma' dak li kien mistenni
fiż-żmien tar-rakkomandazzjoni tal-Kunsill.
(9)       Is-Slovenja rat il-PDG reali
tagħha jaqa' konsiderevolment aktar malajr milli seħħ
fiż-żona tal-euro kollha kemm hi bħala riżultat
tal-kriżi ekonomika u finanzjarja globali kif ukoll
tal-iżbilanċi domestiċi. It-tnaqqis fil-PDG reali ta' 7,8%
fl-2009 kien ġej l-iktar minn xejriet fil-formazzjoni grossa tal-kapital.
L-irkupru mmexxi mill-esportazzjoni li s-Slovenja esperjenzat fl-2010 u l-2011,
meta l-PDG reali kiber b'1,2% u 0,6%, rispettivament, kien modest minħabba
l-effett negattiv minn domanda domestika dgħajfa. Fl-2012 l-ekonomija
Slovena daħlet f'riċessjoni oħra bi tkabbir reali tal-PDG
negattiv ta' -2,3%. Kontribut pożittiv għat-tkabbir mid-domanda
esterna netta kienet riżultat ta' tkabbir qawwi tal-esportazzjoni lejn
swieq barra mill-UE u tnaqqis f'daqqa fl-importazzjonijiet minħabba
domanda domestika dgħajfa.
(10)     It-Tbassir tar-Rebbiegħa
2013 aġġornat tas-servizzi tal-Kummissjoni jipprojetta iktar tnaqqis
fil-PDG reali bi 2,0% fl-2013 minħabba tnaqqis fl-impjiegi, tkabbir
negattiv fil-pagi reali u t-tnaqqis li qed ikompli fl-investiment. Huwa
preżunt li t-tnaqqis fid-dejn tal-korporazzjonijiet mhux finanzjarji u
r-riabilitazzjoni tas-settur bankarju qed jagħmlu progress, iżda mhux
biżżejjed biex jagħtu appoġġ għall-bidu ta'
ċiklu ġdid tal-investiment. B'hekk, il-konsum privat u l-investiment
huma mbassra li jibqgħu l-akbar xkiel għat-tkabbir. Il-kontribuzzjoni
pożittiva tat-tkabbir mid-domanda barranija netta hija mbassra li tonqos
bi ftit. It-tkomplija mbassra tar-riċessjoni, bi tkabbir fil-PDG ta' -0,1%
fl-2014 hija r-riżultat ta' dewmien sabiex tiġi solvuta l-kriżi
bankarja u r-ristrutturar tas-settur korporattiv li għandu livell għoli
ta' dejn. It-tkabbir reali tal-PDG huwa pprojettat il jkun ta' 1,3% fl-2015
minħabba tisħiħ gradwali fid-domanda domestika li
jirriżulta l-aktar mir-riabilitazzjoni tas-settur bankarju, progress
fit-tnaqqis tad-dejn tal-korporazzjonijiet u titjib fil-fiduċja
tal-konsumatur.
(11)     Id-defiċit
tal-amministrazzjoni pubblika kien kiber għal 6,2% tal-PDG fl-2009
minħabba d-dinamika intrinsika qawwija tal-infiq prinċipalment fuq
l-imgħax u t-trasferimenti soċjali. Il-miżuri ta'
konsolidazzjoni fil-biċċa l-kbira ad hoc fl-2010 kienu mmirati b'mod
partikolari lejn tkabbir anqas mgħaġġel fil-kont tal-pagi
tas-settur pubbliku u t-trasferimenti soċjali. L-indiċjar tar-rati
tal-benefiċċji soċjali, inklużi l-pensjonijiet, u l-pagi
tas-settur pubbliku tnaqqas bin-nofs għall-2010 u xi bonusijiet relatati
max-xogħol tnaqqsu. Fuq in-naħa tad-dħul, ir-rati tat-taxxa
tas-sisa fuq l-alkoħol, is-sigaretti u ż-żjut minerali
żdiedu. Dawn il-miżuri, approvati qabel l-adozzjoni
tar-rakkomandazzjoni tal-PŻE tal-Kunsill, ikkontribwew għat-tnaqqis
żgħir fid-defiċit nominali fl-2010 għal 5,9% tal-PDG. 
(12)     Il-baġit tal-2011 estenda
u saħħaħ il-miżuri ta' konsolidazzjoni fuq in-naħa
tal-infiq mill-2010 l-aktar għal sena oħra. Fuq in-naħa tad-dħul,
ir-rati tat-taxxa tas-sisa fuq is-sigaretti reġgħu żdiedu.
Madankollu, id-defiċit nominali laħaq is-6,4% tal-PDG fl-2011 meta
l-operazzjonijiet tal-appoġġ tal-kapital għall-intrapriżi
tal-istat li jagħmlu t-telf u nfiq ta' darba kkontribwew 1,4% tal-PDG
għad-defiċit.
(13)     In-notifika tal-PEŻ ta'
Marzu 2013 kif ivvalidata mill-Kummissjoni (il-Eurostat) irrappurtat li
d-defiċit tal-amministrazzjoni pubblika għall-2012 kien ta' 4,0%
tal-PDG. Dan ir-riżultat ikopri rikapitalizzazzjoni oħra tal-akbar
bank b'madwar 0,2% tal-PDG f'Ġunju 2012, li ġiet trattata bħala
żvilupp ta' darba. Il-Gvern implimenta trażżin importanti
tan-nefqa kurrenti permezz ta' tnaqqis fil-pagi tas-settur pubbliku u
t-trasferimenti soċjali. Madankollu, bosta miżuri ta' konsolidazzjoni
għal darba oħra huma validi biss temporanjament. Minbarra dan,
l-investiment pubbliku għal darba oħra reġa' naqas,
b'riżultat ta' nuqqas li jammonta għal sa 45% f'termini reali
mill-2009. Fl-aħħar nett, injezzjonijiet ta' kapital, inklużi
miżuri ta' darba, għall-korporazzjonijiet pubbliċi kienu inqas
sew milli kienu fl-2011. Fuq in-naħa tad-dħul, il-gvern naqqas
ir-rata tat-taxxa fuq l-introjtu korporattiv u introduċa allowances aktar
ġenerużi tal-investiment u R&Ż. 
(14)     It-Tbassir tar-Rebbiegħa
2013 aġġornat tas-servizzi tal-Kummissjoni jipprojetta defiċit
tal-amministrazzjoni pubblika fl-2013 ta' 5,5% tal-PDG. Madankollu,
mingħajr żewġ konverżjonijiet ta' darba ta' strumenti
ibridi dejn-ekwità fl-ekwità tal-akbar żewġ banek, li jammontaw
għal 1,2% tal-PDG, id-defiċit għall-2013 huwa projettat li jkun
ta' 4,3% tal-PDG. Id-defiċit imbassar ta' 5,5% tal-PDG huwa komparabbli
mal-mira tad-defiċit nazzjonali għall-2013 ta' 7,9% tal-PDG
mill-aġġornament tal-2013 tal-programm ta' stabbilità, li tinkludi
rikapitalizzazzjonijiet tal-banek li jammontaw għal 3,7% tal-PDG.
Il-finanzi pubbliċi fl-2013 huma mistennija li jibbenefikaw mill-effetti
ta' sena sħiħa tal-miżuri ta' ffrankar fl-Att dwar
l-Ibbilanċjar tal-Finanzi Pubbliċi, li daħal fis-seħħ
f'Ġunju 2012, u miżuri li għadhom kif ġew approvati li
jżidu d-dħul fuq dak tal-baġit tal-2013. Id-deterjorazzjoni
fis-suq tax-xogħol hija mistennija li tirriżulta fi tnaqqis
fil-kontribuzzjonijiet soċjali. B'kuntrast ma' dan, it-trasferimenti
soċjali huma mbassra li se jiżdiedu għal darba oħra
minħabba li baqa' għoli l-għadd ta' pensjonanti ġodda fi
tmiem l-2012 u fil-bidu tal-2013.
(15)     It-Tbassir tar-Rebbiegħa
2013 aġġornat tas-servizzi tal-Kummissjoni jipprojetta defiċit
għall-2014 ta' 4,9% tal-PDG taħt suppożizzjoni tal-ebda tibdil
fil-politika. Il-baġit tal-2014 ma jinkorporax miżuri diskrezzjonarji
ġodda, minbarra għal tnaqqis fir-rata tat-taxxa fuq l-introjtu
korporattiv għal 16% u stabbilizzazzjoni wiesgħa tal-kont tal-pagi
tas-settur pubbliku fil-livell tal-2013. Fuq in-naħa tal-infiq, b'mod
partikolari n-nefqa fuq l-imgħax u t-trasferimenti soċjali huma
pprojettati li jkomplu jiżdiedu minħabba dejn ogħla, numru
dejjem jikber ta' persuni fuq pensjoni tal-età u l-indiċjar
tal-pensjonijiet. Taħt xenarju tal-ebda tibdil ta' politika,
id-defiċit huwa pprojettat li jkun ta' 5,5% tal-PDG fl-2015. It-tbassir
jinkorpora aktar żidiet fin-nefqa tal-imgħax, nefqa ogħla fuq
il-pagi fis-settur pubbliku wara l-iskadenza ta' miżuri temporanji
tat-trażżin tas-salarji tal-impjegati tas-settur pubbliku u
l-aħħar pass ta' tnaqqis gradwali fir-rata tat-taxxa fuq l-introjtu
korporattiv b'1 pp. għal 15%.
(16)     Minbarra riżorsi fiskali
addizzjonali għat-tisħiħ tal-banek, ir-riskji għat-tbassir
tad-dejn jidhru bbilanċjati. Riskji pożittivi jirriżultaw minn
miżuri ta' ffrankar ġodda fil-baġit supplimentari tal-2013,
filwaqt li riskji negattivi jirriżultaw minn implimentazzjoni dgħajfa
tal-baġit u s-sentenza tal-qorti, li għadha qed tiġi kkontestata
mill-gvern, li tistipula l-ħlas ta' żieda fis-salarji
għall-impjegati tal-gvern posposta fl-2010.
(17)     Skont it-Tbassir
tar-Rebbiegħa 2013 tas-servizzi tal-Kummissjoni l-isforz fiskali
annwali medju nominali huwa stmat li hu ta' 0,5% tal-PDG matul il-perjodu
2010 - 2013. Il-konsolidazzjoni kienet ikkonċentrata fl-2012 u
l-2013. Meta aġġustat għall-impatt tar-reviżjonijiet
tat-tkabbir potenzjali tal-produzzjoni bejn it-tbassir kurrenti u dak li fuqu
huma msejsa r-rakkomandazzjonijiet tal-Kunsill tat-2 ta' Diċembru 2009 kif
ukoll l-impatt tal-iżviluppi fid-dħul meta mqabbla ma' dawk implikati
minn elastiċitajiet standard, l-isforz strutturali annwali medju
aġġustat bejn l-2010 u l-2013 huwa stmat li hu ta' 1,1% tal-PDG. Dan
huwa 'l fuq mill-isforz fiskali annwali medju rrakkomandat ta' ¾% tal-PDG. 
(18)     L-ammont totali ta'
miżuri addizzjonali ta' konsolidazzjoni implimentati mill-awtoritajiet
Sloveni bi tweġiba għar-rakkomandazzjoni tal-PEŻ tal-Kunsill
għall-perjodu 2010-2013 huwa stmat għal madwar 6¾% tal-PDG
bbażat fuq metodu minn isfel għal fuq. Din l-istima teskludi
miżuri ta' konsolidazzjoni li jammontaw għal madwar 0,8% tal-PDG
mill-baġit tal-2010 diġà inklużi fit-Tbassir tal-Ħarifa 2009
tas-servizzi tal-Kummissjoni. Miżuri li jammontaw għal madwar 5%
tal-PDG, inkludew b'mod partikolari mekkaniżmi ta' indiċjar aktar
baxxi u tnaqqis fil-pagi tas-settur pubbliku u fir-rati
tal-benefiċċji soċjali kif ukoll taxxi indiretti ogħla.
Minbarra dan, l-awtoritajiet naqqsu b'mod sinifikanti l-investiment pubbliku
b'madwar 1¾% tal-PDG matul il-perjodu 2010-2012.
(19)     Is-Slovenja qed
tiffaċċja żieda qawwija fid-dejn pubbliku minħabba
defiċits primarji persistentement kbar u sa grad anqas
l-aġġustament bejn il-fondi u l-flussi u pagamenti ogħla ta'
imgħax. Miċ-ċifra baxxa ta' 22% tal-PDG fl-2008, id-dejn
żdied għal 54% tal-PDG fl-2012. It-Tbassir tar-Rebbiegħa 2013
tas-servizzi tal-Kummissjoni jipprevedi li dan se jiżdied għal 61%
tal-PDG fl-2013, u għalhekk jikser il-valur ta' referenza tat-Trattat.
Abbażi ta' xenarju ta' ebda bidla fil-politika, id-dejn huwa mbassar li
jkompli jiżdied għal 69% tal-PDG fl-2015. Dawn il-projezzjonijiet ma
jinkludux sa 11% tal-PDG f'garanziji mill-Istat għal trasferimenti ta'
assi lil Kumpanija tal-Ġestjoni tal-Assi tal-Banek u sa 3% tal-PDG fi flus
għal rikapitalizzazzjonijiet kif stipulat fl-Att dwar l-Istabbiltà
tal-Banek.
(20)     Is-Slovenja ntlaqtet minn
żviluppi ekonomiċi negattivi mhux mistennija. L-ekonomija hija f'reċessjoni
doppja prevista li ddum sal-2014. L-impjiegi ġew affettwati negattivament,
il-qgħad żdied drastikament u t-tkabbir reali tal-pagi sar negattiv.
Is-Slovenja qiegħda wkoll tesperjenza żbilanċi
makroekonomiċi eċċessivi serji li qegħdin serjament ixekklu
l-investiment. Għalhekk, id-domanda domestika qed tkompli tonqos. Dan qed
ikollu effetti negattivi kemm mil-lat tad-dħul kif ukoll minn dak
tal-infiq meta mqabbel ma' dak li kien mistenni fiż-żmien
tar-rakkomandazzjoni tal-Kunsill. F'konformità mar-regoli tal-Patt
tal-Istabbilità u t-Tkabbir, dan jissuġġerixxi li jixraq li tiġi
stabbilita skadenza ġdida għall-korrezzjoni tad-defiċit
eċċessiv fis-Slovenja sal-2015.
(21)     L-għoti ta' sentejn
addizzjonali għall-korrezzjoni tad-defiċit eċċessiv ikun
konsistenti ma' miri intermedji tad-defiċit nominali ta' 4,9% tal-PDG
għall-2013 (3,7% tal-PDG mingħajr 1,2% tal-PDG fi nfiq ta' darba
sabiex jiġu rrikapitalizzati l-akbar żewġ banek), 3,3% tal-PDG
għall-2014 u 2,5% tal-PDG għall-2014. It-titjib
sottostanti fil-bilanċ strutturali tal-baġit implikat minn dawn
il-miri huwa ta' 0,7% tal-PDG fl-2013, 0,5% tal-PDG fl-2014 u 0,5% tal-PDG
fl-2015, li l-aħħar tnejn jikkorrispondu mat-titjib minimu mitlub
mill-Artikolu 5(1) tar-Regolament tal-Kunsill (KE) Nru 1466/97 tas-7 ta' Lulju
1997. B'kollox, biex jintlaħqu l-miri strutturali msemmija hawn fuq,
l-awtoritajiet Sloveni jkunu jridu jimplimentaw miżuri ta' konsolidazzjoni
addizzjonali ta' 1% tal-PDG fl-2013, 1½% tal-PDG fl-2014 u 1½% tal-PDG fl-2015
minbarra l-miżuri diġà inklużi fix-xenarju ta' bażi. Dawn
il-miri jqisu l-ħtieġa ta' kumpens għall-effetti sekondarji
negattivi tal-konsolidazzjoni fiskali fuq il-finanzi pubbliċi, permezz
tal-impatt tiegħu fuq it-tkabbir tal-PDG. 
(22)     Ir-Rapport tas-Sostenibbiltà
Fiskali tal-2012 tal-Kummissjoni Ewropea juri li s-Slovenja hija f'riskju
għoli għas-sostenibbiltà fuq terminu twil u medju. Ir-Rapport dwar
it-Tixjiħ 2012 juri żieda qawwija pprojettata fin-nefqa pubblika
totali relatata mal-età matul is-snin 2010-60. Għal dan l-għan,
trażżin addizzjonali taż-żieda fl-infiq marbut mal-età
billi jkomplu jiġu aġġustati l-parametri rilevanti kollha
tas-sistemi tal-pensjoni u tas-sigurtà soċjali, jidher li hu
meħtieġ sabiex jikkontribwixxi għas-sostenibbiltà tal-finanzi
pubbliċi fit-tul.
(23)     Is-Slovenja tissodisfa
l-kundizzjonijiet għall-estensjoni tal-iskadenza għall-korrezzjoni
tad-defiċit eċċessiv tal-amministrazzjoni pubblika kif stipulat
fl-Artikolu 3(5) tar-Regolament (KE) Nru 1467/97 dwar li titħaffef
u li tiġi ċċarata l-implimentazzjoni tal-proċedura ta'
defiċit eċċessiv,
ADOTTAT DIN IR-RAKKOMANDAZZJONI:
(1)                   
L-awtoritajiet Sloveni għandhom iġibu fi
tmiemha l-qagħda attwali ta' defiċit eċċessiv sal-2015.
(2)                   
Is-Slovenja għandha
tilħaq il-mira tad-defiċit nominali tal-amministrazzjoni pubblika ta'
4,9% tal-PDG fl-2013 (3,7% tal-PDG mingħajr infiq ta' darba ta' 1,2%
tal-PDG sabiex jiġu rrikapitalizzati l-akbar żewġ banek), 3,3%
tal-PDG fl-2014 u 2,5% tal-PDG fl-2015, li huwa konsistenti ma' titjib annwali
tal-bilanċ strutturali ta' 0,7% tal-PDG fl-2013, 0,5% tal-PDG fl-2014 u
0,5% tal-PDG fl-2015, sabiex id-defiċit nominali tal-gvern jinżel
għal inqas minn 3% tal-limitu tal-PDG sal-2015, abbażi tat-Tbassir
tar-Rebbiegħa 2013 aġġornat tas-servizzi tal-Kummissjoni. 
(3)                   
Is-Slovenja għandha timplimenta b'mod
rigoruż il-miżuri diġà adottati sabiex jiżdied l-aktar id-dħul
mit-taxxi indiretti u tonqos l-ispiża tal-pagi fis-settur pubbliku u
t-trasferimenti soċjali filwaqt li tkun lesta li tikkumplimentahom
b'miżuri addizzjonali jekk ir-rendiment tagħhom ikun inqas milli
previst jew jekk kwalunkwe miżura tiġi mħassra permezz
tas-sistema ġudizzjarja. 
(4)                   
Minbarra dan, is-Slovenja għandha
tispeċifika, tadotta u timplimenta miżuri ta' konsolidazzjoni
strutturali ġodda, minbarra dawk diġà inklużi fit-Tbassir
aġġornat tas-servizzi tal-Kummissjoni tal-2013, li huma
neċessarji biex tinkiseb il-korrezzjoni tad-defiċit
eċċessiv sal-2015.
(5)                   
Il-Kunsill jistabbilixxi l-iskadenza tal-[1 ta'
Ottubru 2013] sabiex is-Slovenja tieħu azzjoni effettiva u, f'konformità
mal-Artikolu 3(4a) tar-Regolament tal-Kunsill (KE) Nru 1467/97, biex
tirrapporta fid-dettall l-istrateġija ta' konsolidazzjoni prevista biex
jintlaħqu l-miri.
Minbarra dan, l-awtoritajiet Sloveni
għandhom (i) jaċċelleraw it-tnaqqis tad-defiċit nominali
fl-2014 u l-2015 jekk il-kundizzjonijiet ekonomiċi jew baġitarji
jkunu aħjar milli mistenni bħalissa; (ii) jispeċifikaw, jadottaw
u jimplimentaw miżuri ta' konsolidazzjoni strutturali li jnaqqsu
gradwalment il-proporzjon tal-infiq kurrenti mal-PDG, iwasslu għal titjib
fit-tul fil-bilanċ strutturali tal-amministrazzjoni pubblika,
jappoġġjaw it-tkabbir potenzjali tal-ekonomija inkluż permezz
tal-evitar ta' iktar tnaqqis fl-investiment pubbliku, u bil-mod il-mod iwasslu
biex il-proporzjon tad-dejn jaqbad direzzjoni ta' tnaqqis. Fl-aħħar
nett, sabiex jiġi żgurat is-suċċess tal-istrateġija
ta' konsolidazzjoni fiskali, se jkun importanti wkoll li jiġi
appoġġjat il-konsolidazzjoni fiskali b'riformi strutturali
kumplessivi, f'konformità mar-rakkomandazzonijiet tal-Kunsill indirizzati
lis-Slovenja fil-kuntest tas-Semestru Ewropew u l-Proċedura
għall-Iżbilanċi Makroekonomiċi.
Lil hinn mir-rapport previst
fir-rakkomandazzjoni (5), l-awtoritajiet Sloveni għandhom jirrappurtaw
dwar il-progress li jsir fl-implimentazzjoni ta' dawn ir-rakkomandazzjonijiet
mill-inqas kull [sitt xhur] kif ukoll f'kapitolu separat fil-programmi ta'
stabbiltà, sakemm tinkiseb il-korrezzjoni sħiħa tad-defiċit
eċċessiv. 
Din ir-rakkomandazzjoni hija indirizzata
lir-Repubblika tas-Slovenja.
Magħmul fi Brussell,
                                                                       Għall-Kunsill
                                                                       Il-President
[1]               Id-dokumenti kollha relatati mal-proċedura
tad-defiċit eċċessiv tas-Slovenja jinsabu hawn: 
http://ec.europa.eu/economy_finance/economic_governance/sgp/deficit/countries/slovenia_en.htm
[2]               ĠU L 209, 2.8.1997, p. 6.
[3]               Dan it-tbassir huwa bbażat fuq it-Tbassir
tar-Rebbiegħa 2013 tas-servizzi tal-Kummissjoni, li l-orizzont tiegħu
ġie estiż sal-2015. Minbarra dan, l-aġġornament jinkorpora
żewġ bonds maħruġa fis-suq tal-Istati Uniti fit-2 ta' Mejju
2013 b'impatt fuq l-infiq fuq l-interessi, id-defiċit u d-dejn.